# Ar goz derven hag ar goz vilien

Setu noz ann Nedelek, e me eur goz derven, Da eur vilien varveg o choum enn he c’hichen ; Ma grisiou zo c’hoaz boeduz, ma fenn a zo huel, Hag e ma war ann douar nep a rai d’in mervel.
— Me glev kleier Plouared o lavaret, seder, Ho deuz gwelet badezi danve eur skeudenner A rai gant mein evel-d-ounn ha sent ha sentezed ; Dindan-oc’h e mant kousked hag e viod diskared.
Bevomp, e pad tregond vloaz, enn amezeien vad, Ar bugel a livirit ne ma ket c’hoaz eun hoad ; Hogen pa vezo, daro ann traou kaer enn he benn E kredann e c’hoantaio furmi koad ann derven.
— Ann dero a bad pell braz, ann dra ze a zo gwir ; Hag ar bili a bado hiroc’h evid ann dir ; Mar karit beva e peoc’h, kredid ac’hanoun me: He dad a zo masouner, masouner vo ive.
Ne vo ket pell masouner, ac’hann e welann ze ; Da enori Breiz-Izel eo galvet gand Doue, Ha gand eur skolpadennik, saved diwar ma fri, E rai he venvek kenta evit sevel eunn ti.
— Ar spered, evel ar c’horf, a gresg a dammigou, Hag enn eur darbar he dad, war lein ar mogeriou, E welo pell enn amzer, a dreuz he blanken pri, Pe gan-eoc’h pe gan-hen-me e tleo skeudenni.
Ar mean a blijo d’ezhan bemdez da gabestra ; He dad a zisko d’ezhan he vicher da genta, Hag he ivinou tored, he vrago pri melen, A raio d’he zaoulagad distrei ouz ann derven.
— Ar spered na vo biken enn eur sac’h destumet ; Ann nep a very he skiand a zo gourc’hemennet Gand eur vouezik ken espar, ker skiltr enn he skouarn, Evel ourn-boud el Doue pa zono deiz ar varn.
Setu petra lavare kleier braz Plouared : (Me moa ho c’hleved ive pa oa han badezed.) « Dero d’ezhan, dero koz, kizellou, kizellou, « Dero d’ezhan, dero koz, kizellou, kizellou. »
— C’houi zo eur ravoderez, marteze oc’h bouzar, Pe da glasg ar wiriounez gevier c’houi a lavar ; Awichou ez eo kazuz ; ar c’hleier a gane : « Kerzantoun ha gerrek braz, petra viod eunn de ? »
Brasa gaou eo ho hini, ar c’hleier a lavar D’ann nep en deveuz c’hoant kaer ann holl gomzou a gar, Dero koz a lavarend d’ar baourez keaz derven, Kerzantoun ha gerrek braz, d’eoc’h-hu, koz vilien.
— Kement se a ziskwel d’imp e renkimp holl mervel Hag ez ai hor relegou da choum d’ar broiou pell ; Ar voc’hel ho tizkaro hag ar poultr am fraillo, Send a vo great gan-hen-me ha gan-eoc’h-hu sparlo.
Rasked e vo c’hoaz ma fri, breman e welann ze, Hogen red mad eo plega p’en deuz komzed Doue ; Ann enor a vo d’eoc’h-hu ha d’in me ann holl boan, Ha gwelloc’h eo beza sparl evid devi e tan.
— Da betra skuilla daelou, evel se ma ar bed, Pa vezinn ead da galvar enn eur groaz-hent saved, Ar gristenien, o tremen, gant hasd am saludo Ha c’houi a welo Doue pa viod aoterio.
Ar wiriounez zo gan-eoc’h, ne wienn ket ze c’hoaz, Hag ann dud, warlerc’h Doue, a ro d’imp enor vraz : Jesus-Krist war ann dero enn he groaz zo marved, Dindan eur mean eveldoc’h e oa bet lakaed.
— Ann ijen a zo aze ebarz traou al lannek A lavar ez eo echu nozvez ann Nedelek ; Tevel a zo ret breman, gortoz ac’hann da vloaz, Deuit c’hoaz, amezegez, azeit war ma skoaz.
Ann dero hag ar bili ne ouzont hano den ; Mar d’int dic’hoaned eunn deiz ebarz enn hor zraouien, Ne-ket da skuilla daelou na gouzanvi poaniou ; E mand e tre hon daouarn da ober hon ioulou.
Ne d’eo ket galved ive ann holl dud war ar bed Da ober, evel Hernot, kalz a draou kaer meurbed ; Digand ar Feiz e c’houlenn penaoz ober pep tra, Hag hi a ziskwell d’ezhan ann tu da gizella.
Gwechall pa ioa masouner, mastaret gand ar pri, E ioa eur potr dizeblant mar boe bizkoaz hini ; Gweled a meuz anezhan harped euz eur voger, He zaoulagad enn envou hag he sellou seder.
Marvad e kleve eunn tu, mouez ann Aotrou Doue Hag a lavare d’ezhan n’ounn ket petra neuze ; Hogen war benn pevar bloaz e weliz anezhan O c’hadsevel eunn iliz hag eul laer deo gant-han,
Ha goude ma oenn galved da vond da eur vro all, Hano Hernot a glevenn hag a rea d’in tridal ; Ebarz enn holl berrechou el leac’h ma tigweenn E kavenn ouz he vein bez hag e vijenn laouen.
Eunn dro bennag e teuiz, e kerz ann anv, d’am bro Hage weliz ma mignoun oc’h ober skeudenno ; Ar goz vilien varveg a ioa ead da ober Eur c’halvar ouz ar c’haera ebarz e Lann-Dreger.
Kenavo ta, planken-pri, kenavo loa, vasoun, Ervoanik Hernot a ia da choum da Lann-Huon ; Setu peleac’h eo erru skolped ar goz derven Ha relegou glaz kaled ar c’heaz koz vilien.
Salud d’eoc’h, koz vilien ; d’eoc’hu ez eo ann trec’h, Setu c’houi breman kalvar, ha ma grisiou zo zec’h ; Ha deuz ma holl stoc’hennou n’en deuz choumet hini, Ma eskern zo benviou da sikour skeudenni.
— Araok ma oenn me kalvar, kompezed vel eul leur, Hernot a daolaz war-n-ounn eur furm dero c’houek-veur, Ha gand eur mean ruz goude d’ezhi e reaz ann dro, Enn eur lavaret d’in-me: «Eur C’hrist te a vezo. »
Me a meuz gweled ober aman kalz a gristou, Hag holl int kaer pe gaeroc’h henvel ouz ann Aotrou : Hernot a ra aliez d’ar gristenien gwela Pa welont war eur mean rouz stum ar boan pe ar joa.
— Pa-z-oc’h bepred o rei dourn da ober skeudennou, Lavarit kent ma-z-inn kuit, mar plich, e berr gomzou, Ann traou kaer oc’h euz gweled o vond d’ar broiou all, Petra roer da Hernot d’ober d’ezhan tridal.
« Ar C’hrist a reaz da genta a oe great gant koat beuz, Enn noz goude he zevez e desped d’he wel reuz, Gant koz lavnennou kountel ha kizellou melget, Eunn eskennik war blegen ha tammou gwer torret.
D’ann eil e reaz eur c’halvar gant meinerez he vro, Ann taol a zeuaz da vad, ha brud vraz tro war zro ; He hano a iez neuze dre holl, e berr amzer, Rag gouzoud a rea ober sent brao ha kroaziou kaer.
Doc’h-tu arc’heskop Roazon digant-han a c’houlenn, Da lakaad enn he gampr eur C’hrisd ha diou skeuden ; Plijoud a reaz he labour da gemend her gwelaz, Kant skoed gwerz butun en deuz hag eur vedalen c’hoaz.
Gan-eoc’h-hu e reaz goude eas eur c’halvar kaer, Binniget gand ann Eskop e berred Lann-Dreger ; Eunn all ha peder skeuden da dud Peurit-ar-Roch, Eunn all da iliz Gwengamp, hag holl kaer pe gaeroc’h.
Gwengampiz o deuz roed eur bez kaer da eur sant Douared enn ho berred, d’ann aotrou ker Briant ; Hernot en deuz gread hen-nez enn eur stumm deread, Mar he weled-han biken e lerfod eo great mad.
D’eunn dug en deuz gread eur groaz a zo ead d’ar Poitou Eur C’halvar e Plouared ha kalz a skeudennou ; E Penn-Poull e ma ive bez kaer ann aotrou Moa, Kemend a welo hen-nez ho devo kalz a joa.
D’ann Naoned en deuz kased eur groaz kaer da welet, Hag eur vedalen arc’hand ac’hane en deuz bet ; Ar groaz-se a oe gwerzed d’eunn itroun binvidik A c’halvaz d’he binniga daou eskop birvidik.
Ann aotrou David, eskop ebarz e Sant-Briek, A gar meurbed Breiz-Izel rag ar vro zo feizek ; Hernot en deuz gread d’ezhan eur c’halvar Kerzantoun Ha dirag-han, o pedi, eur Breiziad a galoun.
C’houec’h medalen, war eunn dro, en deuz Hernot breman Hag eur mab digand Doue da sikour anezhan…. Breiz-Izel, ma mamm bro ger, savit huel ho penn, Bepred ho pezo enor ouz ho micherourien.
Eunn niver braz a draou kaer, stlabezed dre ar vro, A gendelc’ho a Hernot da viken ann hano ; Hag er c’hantvejou da zond e vezo lavaret: « Peger kren e ioa ar feiz enn amzer dremenet ! »
       Gwengamp, ann 2 a vis Here 1863.
I.-M. AR IANN.
* ↑ Ann duk Des Cars.
* ↑ Itronn De Mauclerch.